BODOLAND रादाब: मुसलपुर, जुन 26 : भारत-भुटान सिमा ओन्सोलनि थागिबि सुबुंफोरनि थाखाय गाहाय जेंनाया जादों गोगो लोंनाय दैनि आंखालजों भुगिनाय लोगोसेनो बोसोरफ्रोमबो हाग्रानि मैदेरजों मोगा-मोगि जानो गोनां जानाय, हाग्रानि मैदेरजों न’बां सिफायजानाय, माइ माइरं, आबाद फोथारनि खहा खालामजानाय । थिक बे बायदिनो बाक्सा जिल्लानि कुमारिकाता हालामनि मावरियाफारा गामियाव दिनै हरनि समाव फिन आरोबाव मैदेरा उदखार खालामदों । हाग्रानिफ्राय फैनाय मैदेरा मावरियाफारा गामिनि सुसिन ब्रह्म, अमेरेन्द्र बसुमतारि आरो बिपुल ब्रह्मनि गायजेननाय माइ, खोथिया, गय बिफां बायदिखौ जानायजों लोगोसेनो गाग्लिनानै थेर-बेथेर खालामलांङो । मख’नो नांगोनदि सुसिन ब्रह्मनि नखरनि माइ बाख्रिखौ सिफायनानै हाग्रानि मैदेरा जालांङो आरो थेर-बेथेर खालामलांङो । हाग्रानि मैदेरजों आबाद आरो गय बिफां खहा खालामलांनायखौ गोथौयै दुखुजों फोरमायनानै भारत-भुटान सिमानि ओन्सोलाव मैदेरनि उदखारखौ होबथानो थाखाय सोरखारा राहा लानायखौ दुखुथिया रायजोफोरा सोरखारनिसिम आरज’ खालामदों ।